На годишњицу Велике октобарске социјалистичке револуције, 7. новембра 1942. у Горњем Сјеничаку, код Вргинмоста је од Жумберско-покупског партизанског одреда и Првог пролетерског батаљона Хрватске формирана Тринаеста хрватска бригада „Јосип Краш” (децембра 1942. одлуком ЦК КПЈ преименована је Тринаесту пролетерску бригаду Раде Кончар). Штаб Друге оперативне зоне Хрватске тада је Богдана Мамулу поставио за команданта Трећег батаљона ове бригаде. Била је то потврда његових војних способности, о којима се може видети и у извештају политичког комесара Тринаесте пролетерске бригаде политичком комесару Друге оперативне зоне — "Командант Трећег батаљона, друг Мамула, храбар и вољен од својих бораца. Узоран командант у борби и за време одмора. Врло искусан борац и самокритичан". Његов батаљон је на Жумберку водио многе борбе, од којих се издвајају борбе за ослобођење Сухора, код Метлике, када је уништено око 140 црнокошуљаша и белогардејаца, као и четнички штаб за Словенију; шестодневне борбе са Италијанима, код Драшчице у новембру 1942, као и нападу на Једриличарску школу у Светој Недељи, 28. маја 1943. када је заробљено 70 домобрана, 56 питомаца, више официра и наставника и уништена два школска авиона, као и стамбене зграде и радионице. О овој успешној акцији, изведеној на 20 километара од Загреба, главног града усташке државе, говорио је радио Слободна Југославија.